Predkladacia správa

Návrh Vyhodnotenia plnenia Národného programu prípravy SR na členstvo v NATO (NP PRENAME) v roku 2001 bol vypracovaný na základe uznesenia vlády SR č. 277 z 28. marca 2001, ktorým vláda ukladá ministrovi zahraničných vecí a ministrovi obrany každoročne do 30. januára informovať vládu SR o stave plnenia úloh Národného programu PRENAME počas obdobia jeho realizácie. Dokument bol spracovaný na základe podkladov 11 medzirezortných pracovných skupín, pričom jeho tvorbu koordinoval sekretariát Výboru vlády pre prípravu SR na členstvo v NATO vytvorený v rámci MZV SR. 
Predkladané vyhodnotenie plnenia NP PRENAME v roku 2001 je odpočtom plnenia úloh a dosahovania cieľov Aktualizovaného ročného národného programu PRENAME na rok 2001 (ARNP PRENAME 2001) a jeho cieľom je poskytnúť realistický obraz o situácii SR v procese jej prípravy na členstvo v aliancii, ako aj o spôsobe využitia pridelených finančných prostriedkov.
Návrh Vyhodnotenia plnenia Národného programu prípravy SR na členstvo v NATO (NP PRENAME) v roku 2001 je rozdelený do troch častí. Prvá časť obsahuje celkové hodnotenie dosiahnutých výsledkov a náčrt východísk pre rok 2002. Druhá časť hodnotí dosahovanie priorít ARNP PRENAME 2001 z hľadiska dosiahnutého stavu a pokroku za uplynulé ročné obdobie. Tretia časť konkretizuje spôsob dosahovania cieľov ARNP PRENAME 2001 vo forme konkrétnych úloh, krokov a termínov, ako aj spôsob vynakladania pridelených finančných prostriedkov.
Celkovo je možné konštatovať, že pripravenosť SR prevziať záväzky vyplývajúce z očakávaného budúceho členstva v aliancii sa v roku 2001 posunula na kvalitatívne vyššiu úroveň. Aj podľa hodnotení predstaviteľov členských krajín aliancie a jej bruselského ústredia urobilo Slovensko, napriek existujúcim ťažkostiam a rezervám, v uplynulom roku ďalší výrazný pokrok vo vývoji smerom k štandardnej európskej demokracii a je na dobrej ceste k dosiahnutiu svojho hlavného zahraničnopolitického cieľa v bezpečnostnej oblasti, ktorým je získanie plného členstva v NATO. Podmienkou však stále ostáva zachovanie kontinuity demokratického vývoja a zahraničnopolitickej orientácie, ako aj dôsledné pokračovanie v doterajšej príprave a započatých politických, ekonomických a obranných reformách.
Predkladaný materiál nemá žiaden priamy dopad na verejné financie ani iný ekonomický alebo environmentálny vplyv, či vplyv na zamestnanosť, preto príslušná doložka k nemu nebola vyhotovená. 
Predkladaný materiál prešiel pripomienkovým konaním, v rámci ktorého bol zverejnený na webovskej stránke Ministerstva zahraničných vecí SR. K materiálu neboli zaznamenané žiadne pripomienky zo strany verejnosti.
Návrh Vyhodnotenia plnenia Národného programu prípravy SR na členstvo v NATO (NP PRENAME) v roku 2001 bol dňa 21. 1. 2002 prerokovaný na 20. zasadnutí Výboru vlády PRENAME na úrovni štátnych tajomníkov, ktorý s materiálom vyslovil súhlas a odporučil ho vláde SR na schválenie.